Na osnovu člana 7 stav 1 tačka 6 Zakona o upravljanju i unutrašnjim kontrolama u javnom sektoru (ˮSlužbeni list CG ˮ, broj 75/18), člana 82 Zakona o lokalnoj samoupravi (ˮSlužbeni list Crne Goreˮ, broj 2/18, 34/19 i 38/20) i člana 121 Statuta Opštine Bar (ˮSlužbeni list CG-opštinski propisi“, br. 37/18) sekretar Sekretarijata za lokalnu samoupravu Opštine Bar, donosi

**INTERNA PROCEDURA ZA POSTUPANJE PO ZAHTJEVU STRANKE ZA OVJERU POTPISA, PREPISA I RUKOPISA**

**Ovjera potpisa**

Stranka podnosi zahjtev za ovjeru potpisa na izjavi, ovlašćenju i drugoj sličnoj ispravi u Građanaskom birou Opštine Bar, šalteri 7 ili 8. Zahtjev se podnosi lično ili preko ovlašćenog zastupnika, uz dostavljanje sljedeće dokumentacije:

* Najmanje dva primjerka dokumenta čiji se potpis ovjerava
* Ovjereno punomoćije ili ovlašćenje lica ovlašćenog za zastupanje (ukoliko se radi o zastupniku drugog fizičkog ili pravnog lica)
* Ovjereni prevod isprave na crnogorskom jeziku od strane sudskog tumača (ukoliko je isprava na kojoj se ovjerava potpis na jeziku koji ovlašćeno lice ne razumije)
* Dozvoliti na uvid ličnu kartu ili pasoš
* Dokaz o uplati lokalne administrativne takse, koja po ovjerenoj stranici (polutabak) iznosi 3,00 €. Taksa se uplaćuje na žiro račun Opštine Bar, broj: 510-8096777-61.

Ovlašćeni službenik/ca se upoznaje sa sadržinom isprave i utvrđuje identitet podnosioca zahtjeva na osnovu uvida u lični dokument nakon čega ovjerava potpis i sačinjava potvrdu. Ovlašćeno službeno lice dužno je da odbije ovjeru potpisa ako je očigledno da isprava sadrži pravni posao koji je zabranjen ili doprinosi ostvarivanju nedozvoljenih ciljeva.

Potpis se ovjerava istog dana kada je stranka podnijela zahtjev.

**Napomena:** Organ nije odgovoran za sadržinu isprave na kojoj se vrši ovjera potpisa, niti je dužan da utvrđuje da li je lice čiji se potpis ovjerava ima pravo da potpiše ispravu na kojoj se vrši ovjera potpisa.

**Ovjera rukopisa**

Stranka podnosi zahtjev na šalteru za ovjeru svojeručno napisane izjave, uz dostavljanje sljedeće dokumentacije:

-najmanje dva primjerka dokumenta čiji se potpis ovjerava.

Ovjereni prevod isprave na crnogorskom jeziku od strane sudskog tumača (ukoliko je isprava na kojoj se ovjerava potpis na jeziku koje ovlašćeno lice ne razumije)

Dozvoliti na uvid ličnu kartu, pasoš ili vozačku dozvolu

Dokaz o uplati lokalne administrativne takse, koja po ovjerenoj stranici ( polutabak) iznosi 2,00 €. Taksa se uplaćuje na žiro račun Opštine Bar: 510-8096777-61.

Prepis se ovjerava istog dana kada je stranka podnijela zahtjev.

**Napomena:** Organ nije odgovoran za sadržinu isprave na kojoj se vrši ovjera rukopisa.

**Ovjera prepisa**

Stranka podnosi zahtjev na šalteru za ovjeru prepisa, uz dostavljanje sljedeće dokumentacije:

* original
* dozvoliti na uvid ličnu kartu, pasoš ili vozačku dozvolu
* dokaz o uplati administrativne takse, koja po ovjerenoj stranici (polutabak) iznosi

 2,00 €. Taksa se uplaćuje na žiro račun Opštine Bar: 510-8096777-61.

Ovlašćeni službeni/ca upoređuje prepis sa izvornikom ( originalom) u pravopisu, interpukciji ili skraćivanju riječi. Službenik/ca vrši kopiranje originala u traženom broju kopija.

Prepis se ovjerava istog dana kada je stranka podnijela zahtjev, osim u slučaju tenderske dokumentacije, koja se zbog obimnosti ovjerava istog dana ili po dogovoru u zavisnosti od obima posla, a najduže u roku od 8 dana.

**Oslobođenje od plaćanja takse**

Saglasno Zakonu o administrativnim taksama (“Službeni list CG”, br. 18/19) plaćanja taksi se oslobađaju:

 1) državni organi, organi državne uprave, organi opštine i organi lokalne uprave;

 2) Fond penzijskog i invalidskog osiguranja Crne Gore, Fond za zdravstveno osiguranje Crne Gore i Zavod za zapošljavanje Crne Gore;

 3) ustanove iz oblasti zdravstva, nauke, kulture i socijalne i dječije zaštite, čiji je osnivač država;

 4) ustanove iz oblasti prosvjete, čiji je osnivač država, osim za takse propisane tarifnim brojem 9;

 5) organizacije crvenog krsta i druge humanitarne organizacije;

 6) strani državljani i strane države, u skladu sa potvrđenim međunarodnim ugovorom ili pod uslovom uzajamnosti;

 7) nezaposlena lica, lica sa invaliditetom i korisnici materijalnog obezbjeđenja porodice u skladu sa zakonom kojim se uređuje socijalna i dječija zaštita;

 8) pružaoci usluge porodični smještaj-hraniteljstvo i porodični smještaj;

 9) nevladine organizacije za ostvarivanje ciljeva za koje su osnovane;

 10) druga lica, organizacije, ustanove, organi ako je oslobađanje utvrđeno posebnim zakonom.

Spisi i radnje za koje se ne plaća taksa

**Taksa se ne plaća za:**

Saglasno Zakonu o administrativnim taksama (“Službeni list CG”, br. 18/19) taksa se ne plaća za:

 1) spise i radnje u postupcima koji se vode po službenoj dužnosti;

 2) spise i radnje u postupku za povraćaj više plaćenog poreza i drugih dažbina;

 3) spise i radnje u postupku za ispravljanje grešaka u rješenjima, drugim ispravama i službenim evidencijama;

 4) spise i radnje u postupku za upis u matične registre i registre državljana;

 5) sve vrste prijava, izvještaja i priloga koji ih prate za utvrđivanje poreza i drugih dažbina i podnesaka za ostvarivanje olakšica i oslobođenja kod plaćanja poreza i drugih dažbina, propisanih zakonom;

 6) radnje koje se odnose na davanje mišljenja u vezi plaćanja poreza i drugih dažbina;

 7) spise i radnje za ostvarivanje prava iz socijalnog osiguranja, društvene brige o djeci, socijalne zaštite, boračko-invalidske zaštite i zaštite civilnih invalida rata;

 8) spise i radnje za ostvarivanje prava iz zdravstvenog, penzijskog i invalidskog osiguranja;

 9) spise i radnje u vezi sa školovanjem učenika i studenata;

 10) spise i radnje u vezi sa regulisanjem prava i obaveza iz oblasti odbrane;

 11) peticije, predstavke i predloge upućene državnim organima;

 12) podneske državnom tužiocu;

 13) spise i radnje u postupku za zasnivanje radnog odnosa i ostvarivanje prava po tom osnovu;

 14) molbe za pomilovanje, molbe za rehabilitaciju i rješenja po tim molbama;

 15) spise i radnje u postupku za sastavljanje i ispravku biračkih spiskova;

 16) prijave i odjave prebivališta i boravišta;

 17) spise i radnje u postupku za izdavanje lične karte državljanima Crne Gore i stranim državljanima stalno naseljenim u Crnoj Gori;

 18) spise, radnje i upise u pomorske i brodske knjižice; 19) spise i radnje za izdavanje odobrenja za kretanje na području u kojem se nalazi granični prelaz, luka, odnosno aerodrom članu posade stranog broda, koji nema potrebnu vizu, a svoj status može dokazati identifikacionom ispravom pomorca ili na drugi način propisan zakonom kojim se uredjuje granična kontrola, kao i članu posade stranog vazduhoplova, koji nema potrebnu vizu, a posjeduje ispravu člana posade izdatu u skladu sa međunarodnim standardima, za vrijeme zadržavanja broda, odnosno vazduhoplova na području graničnog prelaza;

 20) zahtjeve i žalbe koje se podnose, odnosno izjavljuju organu nadležnom za zaštitu prava u postupku javnih nabavki;

 21) spise i radnje u postupku za sahranjivanje umrlih lica.

U ispravi koja se izdaje bez plaćanja takse mora se konstatovati svrha i navesti propis na osnovu kojeg se vrši oslobađanje od plaćanja takse.

Isprava iz stava 2 ovog člana može da se koristi i u druge svrhe samo ako je za tu ispravu plaćena odgovarajuća taksa.

U Baru, 23.12.2021.godine

Broj: 06-100/21-1003

 SEKRETAR

Svetlana Gažević